Setu choazh hag a vo hiroch evit ar pezh a faote din a gentañ. Daomp atav, pemp ha pevar a ra nav.  Setu me é vonet trema un tachad lech ma oa un ti pe un atalhier bennak e-raok, chom a ra pasapl a vetoñs eno, ha kavet hon eus choazh, aze, koursad-oa, plant hag a vourr ag an douar raz.  Da gentañ eo un tok touseg a welan me, hag unan dianav din. Mes ne vo ket hir kavout e anv. E plas  toulloùigoù pe lavnennoù eo pikigoù a zo edan an tok, ar pezh a zo dibaot e-mesk ar champignoned. Hag ar re-mañ nint ket pikoù bihan, mes ur santimetr pe daou a zo dezhe.  Kazi sur eo Creolophus cirrhatus eo e anv, pe Hydnum cirrhatum. Un hanter-voull get pikoù edan... ne vo ket diaes derchel soñj anezhoñ; e anv, avat...  Un tamm pelloch, e-tal ur poullad dour, ur blantenn hag a zo kar dar Chaol-moch (Rumex crispus + Rumex obtusifolium). Get sikour ma levr e tiforchan anezhi a-zoch he  cheniterv. Neuze eo Rumex conglomeratus a zo dirak ma daoulagad ha pas Rumex sanguineum.  Pa seller doch frouezh ar Rumex a dost e weler eh eus diforchioù etre ar spesadoù. Hag amañ ar frouezh o deus teir boullig, pa neus nemet unan da re Rumex sanguineum. Diforch dister a lârit chwi ? Mes àr-dreñv an diforch-se eh eus daou spesad disheñvel, get buhezioù disheñvel...  Ma, goude, setu ar melchon bihan get boketoù gloanek èl lost ur chad: an Trifolium arvense, gwelet e vezont kentoch  e-tal ar mor geneomp-ni, ha pas gwall lies en douaroù. Moarvat e plij dezhe an douar-raz.  Setu me àr an hent dar choad, ha tremen a ran e-tal an Tanacetum vulgare get o frond kreñv.  Ur seurt kleuz er choad... petra oa e-raok ? Rak ar choad ne seblant ket bout kozh, marse e oa ur fozell etre daou brad, a-gent ?  Goude, un tammig plantenn ag ar choadoù, mes ne vez ket gwelet ker lies-se: ar Polygonatum multiflorum (Sceau de Salomon multiflore), kar doch louzaouenn-an-hañv.  Kendirvi  en deus, mes pas dre-mañ.  Gwelet a ran ur skritell dirak ur wezenn-bin evit diskouez peseurt spesad eo; allas, ur fari o deus graet; lakaet o deus Pin maritimepand eo ur Pin sylvestre eo ! Afer a vehe a en em soñjal un tamm e-raok lakaat traoù èl-se er choadoù...  Un tammig gwezenn vistr ha aes da anavout get he del dibar: ur gerzinenn eo (Alisier torminal). Ne vezont ket james gwall uhel na gwall dev, ha beviñ a raont dalbezh er choadoù, edan gwez arall. Pelloch, setu bodoù haleg get  liken orañjez dochte, doch un tu hepken ! Seblant a ra eo an heol é vonet da guzh hag é reiñ e liv orañjez-flamm da droñjoù ar gwez, mes pas, gris eo an amzer, hag ar liken zo durchaet dar chreisteiz; neo ket ur soñj fall evit bravaat an devezhioù glav !  Edan ar gwez bezv, setu mignonez ar bezv, an amanitenn lazh-kelion, ruz get tarchoù gwenn. Hag un tamm goude, ur steudad klitosib, tokoù-touseg gris, ha mat da zebriñ. Unan anezhe, e penn ar steudad, zo ur pikol tok dezhoñ ! Get e livioù disheñvel,  e vent disheñvel, ar stumm avouilhed en deus (hag hani ag ar re all nen deus ar stumm-se) a lâr deomp nint ket da vout renket er memes spesad.  Arruet on get dek gwezenn derv en ur chelch, o anavout a raen a werso. Nouian ket piv en doa bet ar soñj do flantiñ èl-mañ. Kontant e vehen den em gavout get an den en deus graet an dra-se, mard eo bev choazh, rak ar gwez-se a zo 40 vlez marse dija.  An dra diwezhañ a welin e-raok tapout krog en-dro em belo a vo koad-kren. Ar gwez-se a zo pupli  get del ront, hag a vev el lechioù mouest. Melen eo o del dan diskar-amzer. Mes ar pezh a zo penn-kaoz mand int anvet èl-se (ha kement arall e galleg: Peuplier tremble) zo stumm o del. Ma sellit a dost doch un delienn e welit penaos eo plat troad an delienn doch an daou du; ha kement-se a lak an del da vouljal get an disterañ avelenn; ar pupli a arall o deus del graet àr ar memes patrom, mes ar choad-kren eo a ya pellañ àr an hent-se. Petra zo kaoz ? Marse dre ma voulj an del èl-se e vo diaesoch dar  wezenn bout diwriziennet ma ta ur gorventenn ?  Ma, setu achu ma zroiad, ha ne gomzan ket ag ur blantennig am eus gwelet en achumant, rak re hir eo ma fennad ! 